《知郡前日见过顾念雨霪不止盖苗而未穟频雨者嘉生之祥也继此真可以止矣因赋二篇拜呈 其一》
宋代·员兴宗

东田水决西田流，十日雨汁少日休。勿厌唾金夜缕缕，准拟炊玉秋浮浮。

我欣清肠免牛吼，坐快赤子非鱼头。社鬼豚蹄政浪得，使君端是监河侯。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。